Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Еколошкото друштво Вила Зора, поднесена преку полномошник Олгица Наумоска, против Општина Неготино, по предметот Барање за пристап до информации од јавен карактер, на 05.04.2023 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Еколошкото друштво Вила Зора, поднесена преку полномошник Олгица Наумоска, против Општина Неготино, заведена во Агенцијата под бр.08-140 на 27.03.2023 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Како што е наведено во Жалбата, Еколошкото друштво Вила Зора на 20.02.2023 година, преку електронска пошта, поднело Барање за пристап до информации од јавен карактер до Општина Неготино, со кое побарало по е-маил да му се достави електронски запис од следната информација:

„Ве молиме да ни ги доставите следните информации:

* Износот на средства предвидени за буџетската линија 463, разчленети по шестцифрени конта, во иницијалиот Буџет за 2022 година и износите на реализираните средства за 2022 година расчленети по шестцифрени конта;
* Список на организации добитници на финансиска поддршка од буџетската линија 463 за 2022 година, со имињата на проектите за кои е доделена финансиската поддршка, како и поединечниот износ кој им е доделен;
* Објавениот повик за доставување на апликации и информација каде е објавен;
* Документот во кој се објаснува процедурата, критериумите и начинот на избор на организациите на кои им се доделени средства и информација каде е објавен;
* Одлуката за распределба на финансиските средства од буџетската линија 463 за 2022 година;
* Документот со правилата за реализација на доделените средства – обврската за доставување на извештаи за реализацијата (наративни и финансиски);
* Линкот до веб-страницата или друго место кадешто се обајвени имињата на организациите кои добиле средства и паричниот износ што им е доделен за 2022 година;
* Документи или електронски линк каде што се дава отчет за реализираните проекти од страна на организациите со доделените средства од општината;
* Планирани средства за буџетската линија 463, разчленети по шестцифрени конта во Буџетот за 2023.“.

Како што се наведува во Жалбата, Имателот на информации по ова Барање не одговорил во законски предвидениот рок, поради што Барателот на информации на 27.03.2023 година поднесе Жалба до Агенцијата, заведенa во архивата на Агенцијата под бр.08-140.

Агенцијата со електронски допис бр.08-140 од 28.03.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 30.03.2023 година, Имателот на информации до Агенцијата, преку електронска пошта, достави Известување бр.18-22/11 од 30.03.2023 година, а во Агенцијата заведенo под бр.08-140. Во Известувањето е наведено дека во прилог ги доставува бараните информации до Барателот.

На 05.04.2023 година, Барателот на информации до Агенцијата достави е-маил заведен во Агенцијата под бр.08-140, во кој наведува: „ Во име на ЕД Вила Зора Ве известувам дека се добиени информациите од јавен карактер од општина Неготино за кои имаше поднесено барање и жалба. Ќе ве замолам да се поништи жалбата.“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**